
Glasnik civilne zaštite 


Godina 1. Srpanj-kolovoz 1939 Broj A 


Ing. Božo Težak, Škola za civilnu zaštitu, Zagreb 


Organizacija kućne zaštite kao temeljne 
samozaštitne jedinice 


; Izložen je samozaštitni sustav civilne zaštite. Samoza- 
štitom nazivamo djelatnost gdje svaki, bilo sam ili u prirodnoj 
zajednici, nastoji što većim uloškom vlastitih snaga i sred- 
stava zaštititi sebe i svoje od svih prirodnih i ratnih nedaća. 
Izloženi su razni stupnjevi samozaštite, tako samozaštita po- 
jedinaca kao prvi stupanj, samozaštita obitelji kao drugi, pa 
dalje samozaštita kuće i susjedstva. Osobito je obrađena kućna 
zaštita kao najvažnija samozaštitna jedinica. Kućna zaštita 
predstavlja samozaštitnu zajednicu ukućana s nadzornikom 
kućne zaštite na čelu; nekoliko kuća s oko 300 stanovnika 
čine susjedstvo za koje se u kritičnim danima brinu čuvari 
susjedstva. Predložen je, konačno, način izvođenja naše samo- 
zaštitne organizacije. 


Zaštita traži usku suradnju javnih vlasti i stanovništva. 
Mjere koje provode javne vlasti odnose se prvenstveno na za- 
štitu općih dobara i na osiguranje javnih djelatnosti, dok 
ge za neposrednu zaštitu pojedinaca i privatnih dobara imaju 
brinuti neposredno zainteresirani pojedinci bilo pojedinačno, 
bilo u prirodnim ili jednostavnim zajednicama, kao obiteljima, 
skupinama ukućana pojedinačnih kuća, susjedstvima, indu- 
strijskim poduzećima i dr. Međutim i takove mjere, koje po- 
duzima samo pučanstvo, moraju biti izvedene po jedinstvenim 
načelima radi osiguranja maksimalnog zaštitnog učinka. Ta- 
kove mjere, koje pučanstvo samo poduzima prema smjerni- 
cama vlasti, radi vlastite zaštite, nazivamo samozaštitom. Sa- 
mozaštita prema tome pretstavlja pripreme i napore, gdje se 
vlastitim sredstvima, snagama i sposobnostima poduzimaju 
sve potrebne mjere za vlastitu zaštitu, zaštitu svojih bližnjih i 
svoje imovine, ili onih dobara s kojima smo vezani životom 
i radom. ' 

Svaka samostalna osoba ima potrebu i dužnost da u da- 
nima nesreće uloži sve što je s njene strane moguće da bude 
zaštićena ona sama, kao i sve druge osobe koje su povjerene 
njenoj neposrednoj brizi. Jednako ima dužnost svaki vlasnik 
kuće, zgrade, poduzeća ili kojeg drugog materijalnog dobra, 
da poduzme sve što je potrebno za zaštitu svoje imovine i to 
ne samo u svom interesu, nego i radi pravodobnog sprečava- 

nja zla u okolini. Samo u slučaju, kad će svaki u svom inte- 
resu poduzeti sve mjere i opskrbiti se svim potrebnim sred- 
stvima radi vlastite zaštite, moći će vlasti da uspješno rade 
na općoj zaštiti. 


Četiri stupnja samozaštite 


Jednako kao što se u mirno doba svaki čuva da ne na- 
strada od bilo kakove nesreće, i u tom smislu mora poštivati 
postojeće odredbe obzirom na javnu sigurnost i čuvanje zdrav- 
lja i života, te tako paziti na propise o higijeni stanova, izgrad- 
nji kuća, javnom saobraćaju i dr., tako — samo još mnogo 
strože — treba za slučaj ratnih opasnosti savjesno izvršivati 
sve zaštitne propise i zdušno se brinuti da se već svojim po- 
našanjem, svojim sredstvima i svojim naporima osigura život, 
zdravlje i imovina jednako za sebe kao i za svoje najbliže, Ta- 
kova briga je prirođena, i ona ne može biti zamijenjena ni po 
uspješnosti, ni po opsežnosti s nikakovom brigom vlasti ili šire 
zajednice. Ponašanje svakog pojedinca je od odlučne važ- 
nosti po uspjeh svih zaštitnih mjera, pa je zato potrebno to 
ponašanje uskladiti s potrebama pojedinačne i opće sigurno- 
sti. Odgovarajuće zaštitno ponašanje, a uz to i djelomično 
snabdjevanje najvažnijim zaštitnim sredstvima tražit će se od 
Svih i u tom individualnom zaštitnom ponašanju i opremanju 
imamo prvi samozaštitni stupanj. 

Obzirom na karakter nesreća, koje mogu biti izazvane bom- 
barderskim napadajima na naselja, ne može se očekivati da 
će i najbolja individualna zaštitna sredstva biti dovoljna za 
osiguranje pojedinca. Kod svih većih opasnosti obično pojedi- 
nac ne može nesreći izbjeći ako je sam, već mora zatražiti po- 
moć svoje najbliže okoline. Tako i kod pripremanja samoza- 
štite mora svaki pojedinac računati na potporu neke uže ili 
šire zajednice, gdje su svi članovi pripravni da u nevolji po- 
duzmu zajedničke napore oko spašavanja bilo pojedinca, bilo 
svih članova zajedno. Prirodna zajednica u tom smislu je o bi- 
telj. Zato organizacija civilne zaštite računa s osjećajem 
obiteljske povezanosti, kao s drugim stupnjem samozaštite. 
«Glava domaćinstva, t. j. ona osoba koja se brine za sve članove 
koji žive u obiteljskoj zajednici, bilo muškarac ili žena, ima 
kod toga osobite zadatke. Takova osoba mora prvenstveno 
znati sve što je potrebno za pravilnu primjenu zaštitnih 
mjera, a uz to se mora pobrinuti za stvarnu pripremu svih 
zaštitnih mogućnosti. Tu u prvom redu dolazi briga oko pri- 
prema eventualne evakuacije u manje ugroženu provinciju, 
provođenje zamračenja, priprema hrane, oprema članova obi- 
telji potrebnom odjećom, obućom i hranom kod prelaza u sklo- 
nište i dr. Sve te pripreme imaju karakter bilo zaštitnog po- 
našanja, bilo zaštitnih priprema u neposrednom interesu i pod 
neposrednom odgovornošću glave domaćinstva, te su tako u 

velikoj većini obuhvaćene općim propisima o zaštitnom pona- 
šanju. ' 
Kako je kuća daljnja jedinica, koja pretstavlja kod svih 
većih nesreća, kao požara, djelomičnog ili potpunog rušenja i 
raznih pustošenja, osobitu, unutarnju i vanjsku povezanost u 
dobru i zlu između svih onih koji borave pod njenim krovom, 
to je kućna zaštitna zajednica treći stupanj samozaštite, S ku- 
ćom su, na jednoj strani, povezane sve obiteljske zaštite uku- 
ćana, dok-je na drugoj strani zaštita kuće od vatre, rušenja i 
otrova od odlučnog utjecaja na sigurnost cijele okoline. Kućnu 
samozaštitnu zajednicu imaju automatski pretstavljati svi koji 
se zateknu za vrijeme napadaja u nekoj kući. Kuća je kod 
toga jasno izražena prostorna jedinica, gdje su svi koji se 

u njoj nalaze skoro podjednako ugroženi. Da ne dođe u te- 
škim časovima iskušenja do meteža i suvišnih žrtava, moraju 


“u svakoj kući i u svako vrijeme postojati preduvjeti da će se 


od ljudi koji se zateknu u kući stvoriti mala zajednica za za- 
štitu same kuće, kao i svih onih koji se nalaze pod njenim kro- 
vom. Kako su za najmanju samozaštitnu zajednicu potrebne 


najmanje tri osobe, koje su sposobne da pruže potrebnu pomoć, 


to se za takovu pripravnost traži jedinstvena izobrazba veli- 
kog broja građanstva u zaštitnim zahvatima, te tehnička i or- 
ganizatorna priprema temeljnih zaštitnih mogućnosti u svakoj 
kući. Za uspješnu pripremu takovih samozaštitnih mjera u 
kući, nije dovoljno samo izdati odgovarajuće propise, nego treba 
provoditi podrobno upućivanje, školovanje i vježbanje svih 


104 


onih koji bi trebali preuzeti bilo kakovu funkciju u kućnoj za- 
štiti. Načine, kako da se očisti tavan od lako zapaljivih stvari, 
kako da se uredi sklonište u podrumu, kako da se porazdijele 
dužnosti na ukućane obzirom na gašenje požara, pružanje prve 
pomoći i obavještavanje susjeda ili vlasti o nesreći, jednako 
kao i pripremu sveg potrebnog pribora, treba propisati, ali ob- 
zirom na množinu i raznolikost potrebnog znarija, treba dati 
također i mogućnost, da pučanstvo sve to temeljito i na prak- 
tičan način upozna. U znanju potrebnih zaštitnih mjera, u pri- 
premi stvarnih zaštitnih mogućnosti i u stvaranju jednostavne 
zaštitne organizacije u svakoj kući, treba da se istaknu samo- 
zaštitna nastojanja. Samozaštitna zajednica u kući je obzirom 
na skupno pripremanje zaštite najvećeg broja pučanstva naj- 
važniji stupanj samozaštite, a dobrim dijelom i cjelokupne za- 
štitne organizacije uopće. Zato, kad se obično govori o samo- 
zaštiti u sustavu civilne zaštite, misli se kod toga uglavnom na 
kućnu zaštitu. > 

Kad se dogodi nešto važno u kući, obično su kod toga 
zainteresirani i susjedi. Ako se je dogodila veća nesreća, 
susjedi već iz susjedskih obzira priskaču u pomoć ugroženoj 
kući. Takova pomoć se predpostavlja uvijek, no u slučaju rat- 
nih nesreća ona postaje osobito značajna. Kako u svakoj kući 
ima biti organizirana kućna zaštita, to će se računati na po- 
moć tih samozaštitnih zajednica iz susjednih kuća u svim 
slučajevima kad članovi kućne zaštite u ugroženoj kući neće 
biti dovoljno jaki da svladavaju nesreću. To je pomoć susjed- 
stva u sustavu civilne zaštite. Međusobna pomoć susjednih kuć- 
nih zaštita pretstavlja četvrti i konačni stupanj samozaštite. 
U slučajevima, gdje neće biti dovoljna ni pomoć susjedstva, 
treba zvati zaštitne formacije koje organizira i oprema javna 
vlast, pa tako i čitava zaštitna i spasavalačka djelatnost pre- 
lazi tada na javne službe sigurnosti i pomoći. 


Općenito o kućnoj zaštiti 


Neposredna briga i priprema za zaštitu svih onih koji se 
nalaze pod jednim kućnim krovom nalazi svoj organizatorni i 
tehnički izraz u stvaranju osobite samozaštitne zajednice koju 
nazivamo: kućnom zaštitom. Prema onomu što smo 
spomenuli, kućna zaštita pretstavlja temeljnu samozaštitnu 
zajednicu, jer tek ona omogućuje punu zaštitu manjoj zajed- 
nici: obitelji, kao i prvu pomoć široj zajednici: susjedstvu. 

Zadatak kućne zaštite se odnosi na osobite pripreme na 
tavanu, u stanovima i podrumima, te na dvorištima. Na tavanu 
treba učiniti takav red da se što više umanji opasnost od po- 
žara, koji bi mogle izazvati požarne bombe. U tu svrhu se imaju 
odstraniti svi lako zapaljivi predmeti; drvena ograda se zamje- 
njuje ogradom od žice; oslobađaju se pristupi u podkrovne 
uglove; priprema se prekrivanje tavana pijeskom, dok se za 

slučaj zaštitne pripravnosti određuje spremište vode, alat i 
pribor za gašenje vatre. U stanovima se imaju izvršiti sve pri- 
preme za zamračenje i osiguranje protiv prodiranja otrova; 
stanari svakog pojedinog stana se imaju uputiti što će raditi 
u slučaju zaštitne pripravnosti, kako i kada će napustiti stan, 
koji su važni signali za kućnu uzbunu, svršetak napadaja, opas- 
nost zbog otrova, požarnu opasnost i prestanak opasnosti; uopće 
sve što je važno za zaštitno ponašanje mora biti poznato svim 
ukućanima. U podrumu treba izabrati pogodne prostorije za 
sklonište; izraditi plan za uređenje skloništa i pripremiti sve 
što je potrebno da se sa sigurnošću može računati na upotrebu 

skloništa odmah po proglašenju zaštitne pripravnosti, Ukoliko 
nema prikladnih prostorija za sklonište u podrumu, treba iz- 
graditi odgovarajuće zaklone na dvorištu ili u blizini kuće. 

Kućna zaštita je prema tome pretstavljena cijelim nizom 
tehničkih i organizatornih mjera. Za pripremu i izvođenje kućne 
zaštite potrebna su materijalna sredstva i ljudi koji će si me- 
đusobno porazdijeliti osnovne zaštitne djelatnosti. 

Što se tiče materijalne pripreme koja je trajno vezana na 
sam građevni objekt, kao građevinsko-tehničko uređenje ta- 
vana i skloništa, odnosno zaklona, to je prvenstvena dužnost 
kućevlasnika. Kod prikupljanja alata i pribora za gašenje va- 
tre, te za uređenje skloništa, imaju sudjelovati svi ukućani. 
Jednako svaki član kućne zaštitne zajednice ima sam da se 

pobrine za odgovarajuću ličnu opremu. Kod materijalne opre- 
me treba nastojati da se svi uređaji kao i sva sredstva, koja 
postoje u kući, što temeljitije iskoriste. Kod svih tehničkih 
priprema treba ispitati svaki predmet da li se može upotrebiti u: 
koju svrhu zaštite. Tako je na pr. svaki kablić, svaka sjekira, 
lopata, posuda za ugljen i dr. vrlo važno sredstvo. 

Kao i svagdje tako su i u kućnoj zaštitnoj zajednici oso- 
bito važni ljudi, članovi te zajednice. U organizatornom po- 
gledu samozaštitnu zajednicu pretstavljaju najmanje tri 
osobe na koje će prvenstveno pasti teret izvođenja zaštitnih 
djelatnosti u slučaju neposredne ugroženosti. Te osobe moraju 
biti osposobljene da pravilno postupaju u svim slučajevima 
nesreće koji mogu nastupiti. Takove osobe moraju biti tjelesno 
i duševno zdrave, okretne i prisebne u svakoj prilici. Da se 
unaprijed može računati sa zaštitnom pripravnošću svake kuće, 
treba pogodne osobe već u mirno vrijeme odrediti 1 po mo- 
gućnosti temeljito upoznati s njihovim dužnostima za vrijeme 
zaštitne pripravnosti i rata. Te osobe pretstavljaju kućnu za- 
štitu. Između njih se određuje nadzornik i zamjenik 
nadzornika. Najmanja zaštitna zajednica treba brojiti 
najmanje 3 člana: nadzornika, njegovog zamjenika i jednog po- 
moćnika. Tri člana su najmanje potrebna za ga- 
šenje vatre, za prenos teško ranjene osobe i za druge djelat- 
nosti. 


Članovi kućne zaštite 


Općenito je usvojen princip da se za svaku stambenu kuću 
postavlja najmanje tri osobe: po jedan nadzornik, zamjenik 
nadzornika i jedan pomoćnik, a na svaka dva stana s barem 
10 stanara po jedan daljnji pomoćnik. Ako na dva stana dolazi 


manje od 10 osoba, to može biti po jedan pomoćnik za više . 


stanova, ali tako, da po jedan pomoćnik dolazi na 10 do 20 
ukućana. U velikim kućama s više stubišta postavljaju se nad- 
zornik, zamjenik i pomoćnici za svako stubište. Ako u nekoj 
kući nema dovoljno osoba za samozaštitne dužnosti, sastavlja 
se samozaštitna zajednica od nekoliko susjednih kuća. Članovi 
takove sastavljene zajednice moraju osobito paziti na među- 
sobno obavještavanje u kritičnim trenucima; zato se u svakoj 
ovakovoj kući osim jednog člana određuje još jedna pomoćna 
osoba kao glasnik za održavanje veze. 

Najvažnija osoba kućne zaštite je nadzornik. Nadzornik 
mora uživati povjerenje kućevlasnika i ukućana. To mora biti 
ličnost koja zajamčuje da će sve zaštitne mjere biti provedene 
pažljivo ali energično, i uz punu svijest o odgovornosti. Nad- 
zornik kućne zaštite je u kritičnim časovima jednak zapovjed- 
niku broda u oluji; on ima svojim autoritetom uspostaviti po- 
uzdanje i određivati spasonosne radove. Uvijek kad su ljudi u 
opasnosti, oni traže odlučnog i sposobnog vođu, pa zato treba 

nastojati da se za nadzornika kućne zaštite odredi osoba prema. 
kojoj ukućani pokazuju puno povjerenje, poslušnost i pošti- 
vanje. Takav izbor'neće biti u mnogim slučajevima lagan, jer 
se za kućne organe, pa ni za nadzornika kuće ne mogu birati 
vojni obveznici. Zato za članove kućne zaštite dolaze prven- 
stveno u obzir žene. Kako nadzornici ili njihovi zamjenici mo- 
raju biti za vrijeme zaštitne pripravnosti i rata u izmjeničnoj 
stalnoj službi, to treba nastojati da se za nadzornike kućne za- 
štite i njihove zamjenike ne biraju osobe koje su opterećene 
nekim drugim javnim službama, radi kojih bi se morale redovno 
zadržavati izvan kuće. Dakle, i ovdje se ograničuje krug uku- 
ćana koji dolaze u obzir za određivanje na istaknuta mjesta 
kućne zaštite. 

. Obzirom na činjenicu da nadzornik i članovi kućne zaštite 
imaju u vrijeme mira i rata pripremati cjelokupnu kuću za 

zaštitu, i u tom smjeru moraju tražiti materijalno opterećenje 
kućevlasnika i ukućana, to je važno da kućevlasnik i ukućani 
imaju u svemu puno povjerenje u članove kućne zaštite. Zato 
se traži da kućevlasnik u sporazumu s ukućanima predloži osobe 
za organe kućne zaštite. Samo imenovanje ima izvršiti vlast, 
bilo općinska uprava ili gradsko poglavarstvo, jer u slučaju 
zaštitne pripravnosti i rata postaju ti članovi važni organi na 
koje se mogu prenijeti neke funkcije vlasti. Radi toga imaju 
gradska poglavarstva, odnosno općinske uprave, poduzeti sve 
potrebno za predlaganje, potvrđivanje i vođenje trajne eviden- 
cije svih članova kućnih zaštita. 

U većim kućama će ge osim nadzornika i njegovog 
zamjenika odrediti veći broj pomoćnika, koji će po 

potrebi preuzeti i specijalne dužnosti. Uglavnom se u svakoj 
kući računa s nadzornikom, koji će upravljati svim pripremama 
i zapovijedati što će pojedini pomoćnici i ukućani u pojedinim 
prilikama činiti. Pomoćnici imaju kod toga paziti na discipli- 
nirano ponašanje svih ukućana, pomagati svagdje gdje je po- 
moć potrebna i pojedinačno paziti na vršenje svih zaštitnih 
zahtjeva. U slučaju nesreće ima se od članova kućne zajednice 
organizirati odred za intervenciju, bilo to vatrogasnu, sani- 
tetsku, ili probijanje iz zarušenog skloništa i dr. Dok u manjim 
kućama nema mogućnosti da se za svaku ovakovu dužnost od- 


rede i izvježbaju osobite osobe, dotle u većim kućama, usta- ' 


novama, zavodima i poduzećima mogu biti pomoćnici osobito 
osposobljeni za specijalne dužnosti i unaprijed određeni za svaku 
od potrebnih djelatnosti. Tu dolazi u obzir: vatrogasna, 
sanitetska i glasnička služba, pa se tako određuje 
najmanje 3 osobe za kućno vatrogastvo, 2 osobe za sanitetsku 
prvu pomoć i 1 do 2 glasnika za održavanje veze između čla- 
nova u kući, ili opet kućne zaštite s vanjskim zaštitnim orga- 
nima. 

Osim organa zaštite mogu i druge osobe, koje se zateknu 
u kući, vršiti pojedine zaštitne dužnosti. To naročito vrijedi za 
vojne obveznike i mladež obojeg spola, koja je starija od 14 
godina. 

Dužnosti pojedinih članova kućne zaštite treba da budu 
jasne i pregledne; najbolje je da upute budu obrađene u obliku 
kratkog potsjetnika. Prema zaštitnim djelatnostima treba sa- 
staviti upute za domaćinstvo, nadzornika kućne zaštite i za 
pomoćnike uz osobiti obzir _ na potrebe kućnog vatrogastva, 
sanitetske prve pomoći i uređenja skloništa ili zaklona. 


Materijalna priprema kućne zaštite 


Sve što se odnosi na uređenje i kontrolu tavana, stanova 
i podruma radi osiguranja zaštite treba da bude jasno propi- 
sano po gradskom poglavarstvu, odnosno općinskoj upravi. 
Kod toga treba voditi računa o lokalnim prilikama i ekonom- 
skim mogućnostima pučanstva. 

Civilna zaštita je unijela novi red na tavanima. Čišće- 
nje tavana i kuća uopće od lako zapaljivih predmeta, 
radi ograničavanja djelovanja požarnih bombi i svladavanja 
već nastalih požara, općenito je uvedeno tek poslije afirmacije 
civilne zaštite. Premda bi propisi o čišćenju tavana spadali po 
karakteru u mjere požarne policije, ipak se u svim državama 
smatra da takove mjere prelaze okvir požarno-policijskih pro- 
pisa i ulaze u izvanredne mjere zaštite od aeroplanskih napa- 
daja. ; : 

U svim dijelovima zgrada, koje su osobito izložene opasno- 
sti od požara u slučaju rata, treba zabraniti: čuvanje staru- 
dija, sakupljanje raznih lako zapaljivih stvari i ostavljanje 

predmeta koji su lako zapaljivi, a koji se mogu smjestiti na 
koje drugo pogodnije mjesto. Tu se ne traži da se apsolutno 
ukloni sve što bi moglo podržavati vatru, već je odlučno samo 
umanjivanje mogućnosti da vatra nastane, odnosno, kod već ' 
nastale vatre, povećavanje mogućnosti da se vatra pogasi. 
Takovi propisi se ne primjenjuju podjednako na svim mje- 
stima, već se uzima obzir na cjelokupnu izgrađenu površinu. 
Na pr. prema njemačkim propisima strogo vršenje čišćenja se 
traži: u svim zgradama koje su uključene u zatvoreni način 
izgradnje; u zgradama s poluotvorenim načinom izgradnje uko- 
liko su grupe kuća u nizu duljem od 75 m, ili je međusobna uda- 
ljenost kućnih grupa manja od 5 m; u zgradama koje su iz. 
građene na otvoreni način ako te zgrade obasižu veću izgra- 
đenu površinu od 1000 m2. 

Stvari, koje nisu zapaljive, a koje se ostavljaju na tavan- 
skim i drugim od vatre ugroženim prostorima, moraju biti tako 
porazmještene da je uvijek osiguran pregled i pristup u takove 
prostorije. Sav lako zapaljivi materijal treba uvijek tako uskla- 
dištiti da se može brzo iz ugrožene prostorije otstraniti, 

U svim stanovima, na otvorenim i zatvorenim prostorima 
treba da se strogo primjenjuju odredbe o zamračenju. 
Izvršenje potrebnih mjera za zamračenje spada u zaštitno po- 
našanje, pa svaka samozaštitna zajednica mora ispuniti svoju 
dužnost pomažući svim ukućanima da sa što manje izdataka 
izvedu što temeljitije tehničke mjere za uspješno zamračenje. 

Ako je ikako moguće, treba urediti u svakoj kući za sve 
ukućane skloništa. Skloništa se uređuju prvenstveno u 
podrumima koji su smješteni ispod razine zemlje. U slučaju da 
takovih podruma nema, treba izabrati za skloništa dobro za- 
štićene prostorije koje su osigurane protiv urušenja ili opet 
izgraditi na kojih 15 do 25 m od kuće zaklone u obliku 
jednostavnih natkritih rovova. Izgradnja i građevinsko-tehni- 
čko uređenje skloništa je stvar stručnjaka; jednako kod adap- 
tiranih prostorija za skloništa, kao i kod izvedbe zaklona po- 
trebno je osigurati stručnu kontrolu. 


Kod pripreme tehničkih sredstava samozaštitne zajednice 
za kućno vatrogastvo, za pružanje prve pomoći i za uređenje 
skloništa i zaklona treba nastojati da se iskoristi sve što već 
postoji u kući za redovnu upotrebu u vrijeme mira. Njemački 
propisi predviđaju od najnužnijeg alata i pribora ovo: 

1 ručnu štrcaljku, 

1 čaklju, : 

l1užedebelookolemi20m dugo, 

1 ljestve, 

1 kućnu apoteku s propisanom sadržinom, 

1 do 2 metlaniće, 

2 kablića na svakom spratu stubišta, 

1 veliki sud za vodu po stubištu, 

1 sanduk i oko 6 kablića s pijeskom i ručnom lopaticom 
po stubištu, 

1 lopatu po stubištu, 

1 sjekiru ili pijuk po stubištu, te ručne povezice za nad- 
zornika i sve članove samozaštitne zajednice. 


U skloništu treba urediti sve što je potrebno za dulji bo- 
ravak ljudi; doduše ljudi neće odjednom dugo boraviti u sklo- 
ništu, ali često sklanjanje u sklonište i mogućnost da budu za 
vrijeme napadaja razrušeni domovi, čine potrebnim, da se u sklo- 
ništu predvide veće rezerve hrane, vode i najnužnije 
odjeće i obuće uz pripremu smještajnih mogučć- 
nosti za sjedenje i ležanje. Uz to treba predvidjeti u sklo- 
ništu električne svjetiljke i najnužniji alat za 
eventualno probijanje izlaza u slučaju zatrpavanja sklo- 
ništa ruševinama. 


Susjedstvo 


U skoro svim državama regulirani su temeljni propisi za 
organizaciju samozaštite javnim odredbama. Za samu 
provedbu izdaju se detaljne upute, dok se upućivanje i 
školovanje članova samozaštitnih zajednica izvodi bilo 
preko organa lokalnih vlasti, bilo preko osobitih državnih ili 
poludržavnih organizacija. U Njemačkoj, na pr., čitava orga- 
nizacija samozaštite počiva na instruktorskoj djelatnosti po- 
ludržavne organizacije Reichsluftschutzbund-a, koja ima u 
svom sastavu veliki i dobro izgrađeni sustav osobitih samoza- 
štitnih škola, dok u Švicarskoj imaju svu brigu oko izobrazbe 
općinske i gradske uprave. 

Međutim, svagdje se osjeća potreba da se između samoza- 
štitnih zajednica i javnih organa zaštite umetne još jedna je- 
dinica, koja će imati prelazni karakter od samozaštite na javne 
službe sigurnosti i pomoći, U Njemačkoj je ta potreba našla 
svoj izraz u postavljanju tzv. Blockwart-a, koji su tamo osno- 
vica cijele djelatnosti Reichsluftschutzbunda. U drugim zem- 
ljama, gdje nema osobitih organizacija za pripremanje samo- 
zaštite, još jasnije iskače potreba za postavljanjem takovih 
članova, koji će u vrijeme mira i rata biti predstavnici i glavni 
čuvari samozaštitnih djelatnosti u manjim grupama od 10 do 
30 samozaštitnih zajednica. Tako, na pr. u Engleskoj se je 
vanredno razvio posljednjih godina sustav tzv. Warden-a. U 
Engleskoj dolazi po jedna grupa od 3 do 5 Warden-a na sektor 
od 500 stanovnika. Između tih Warden-a jedan je glavni. Da- 
vanje savjeta prilikom izvršenja zaštitnih priprema, traženje 
pomoći u slučaju potrebe, upravljanje samozaštitnim radom 
gdje sudjeluju dvije ili više samozaštitnih zajednica, i uopće 
poduzimanje svega što je potrebno za povećanje učinka, sigur- 
nosnih i zaštitnih mjera na ograničenom području od desetak 
ili nešto više kuća, sve je to dužnost Warden-a. 


ll1 


Kod nas će se s organizacijom samozaštitnih zajednica ta- 
kođer pojaviti potreba da se stvore i ove druge posredne 
jedinice između kućnih zaštita određenog sektora i javnih vla- 
sti. Za intenzivan rad na organizaciji samozaštitnih zajednica 
u kućama, bit će takove posredne jedinice od neocjenjive ko- 


" risti. Mogli bismo štoviše reći, da se bez tog posrednog člana ne 


može ni zamisliti neki napredak na području samozaštite. Kod 
nas nazvat ćemo sektor s10 do 30 kuća, po prilici s ko- 
jih 300 stanovnika, susjedstvom, dok ćemo ljude, 
koji će vršiti jednake dužnosti kao njemački Blockwart-i ili en- 
gleski Warden-i, nazvati čuvarima, od kojih će jedan, 
glavni ili prvi, biti nadzornik-čuvar. 


SUSJEDSTVO 


NADZORNIK ČUVAR 
3-5 ČUVARA 


10-30 KUC 


Ps“ 


KUĆNA ZAŠTITA 


KUĆNA ZAŠTITA 


d__ Nadzornik Nadzornik 

H Zamjenik Zamjenik 
nadzornika nadzornika 

H 1-6 pomoćnika 1-6. pomoćnika 
| Neizvježbani Naizvjažbani 


ukućani 


ukućani 


Organizacija osobitih jedinica koje bi imale služiti nepo- 
srednoj i isključivoj zaštiti susjedstva, pokazala se u inozem- 
stvu neprovedivom, pa su tako i u Njemačkoj prošle godine 
ukinuli tzv. Hausergemeinschaft-e, Blockfeuerwehr-e i dr. 
Glavna zadaća susjedstva treba da je organizatorna, a 
kod čuvara potpuno individualno-čuvarska. 

Što se tiče samozaštitne pomoći na pedručju susjedstva, 
treba primijeniti novu njemačku šemu, koja je ovdje prikazana. 

Kako se iz šeme razabire kućne zajednice priskaču 
jedna drugoj u pomoć ako se za to ukaže potreba. Susjedstvo 
samo ne raspolaže s nekim osobitim jedinicama, već samo služi 
za, reguliranje potrebnih odnošaja među pojedinim kućnim za- 
štitama, odnosno, ukoliko nesreća prelazi mogućnost djelotvorne 
pomoći po samozaštitnim zajednicama, čuvar susjedstva ima 
pozvati jedinice javnih službi sigurnosti i 
pomoći. 

Početak naše samozaštitne organizacije 


Prvi korak izgradnje naše zamozaštite mora biti određiva- 
nje organa kućnih zaštita. Gradska poglavarstva i 
općinske uprave moraju u tom smislu izdati odredbe 
koje će odrediti obaveze svim kućevlasnicima da dogovorno sa 
stanarima predlože pojedine ukućane za nadzornika, zamjenika 
nadzornika i barem jednog pomoćnika. Spomenuli smo, da 
u samozaštitnoj zajednici moraju radi izvršenja djelotvorne po- 
moći biti najmanje tri osobe. Svagdje, gdje je moguće treba 
nastojati da bude samozaštitna zajednica sastavljena od šest 
do osam osoba, jer se na taj način osigurava neka rezerva u 
ljudstvu, povećava se vjerojatnost da u svako vrijeme budu u 
kući barem tri osobe, a uz to se s većim brojem upućenih osoba 
mogu lakše izvršiti svi radovi na pripremama zaštite, kao i u 
slučaju opasnosti. Ukoliko u pojedinim manjim kućama nema 
mogućnosti da se predlože tri najnužnija člana kućne zaštite, 
moraju kućevlasnici nekoliko susjednih kuća sastaviti sa- 
mozaštitnu zajednicu predloživši dogovorno sve organe. Za sa- 
mozaštitne organe mogu se predložiti samo osobe koje nisu 
pod vojnom obavezom, koje su starije od 17 godina, a kod 
žena ne dolaze u obzir majke s djecom ispod 7 godina. 

Samo imenovanje treba da izvrši gradsko poglavarstvo ili 
općinska uprava, te se o svim organima kućnih zaštita vodi 
trajna evidencija. Svi imenovani članovi samozaštite moraju 
proći kroz temeljnu izobrazbu u samozaštitnim dužnostima. 
Sve upute za kućnu zaštitu se uglavnom dostavljaju nadzor- 
niku. 

Radi davanja neposrednih savjeta i održavanja trajnog 
kontakta između vlasti i kućnih zaštita osjetit će se odmah na- 
kon imenovanja samozaštitnih organa potreba, da se kućne za- 
štite grupiraju u susjedstva, pa da se preko nadzornika- 
čuvara i ostalih čuvara susjedstva stvori mogućnost jedno- 
stavnog i pouzdanog vodstva kućnih zaštita. Zato prije ili uz 
imenovanje pojedinih organa kućnih zaštita treba da ide od- 
ređivanje kuća u susjedstva. Odmah nakon odre- 
đivanja svih kućnih zaštita nekog sektora treba pristupiti odre- 
đivanju trojice do petorice čuvara susjedstva, od kojih 
se jedan imenuje za nadzornikačuvara. To moraju biti 
osobe starije od 30 godina, savjesne i energične, a izabiru se 
između nadzornika kućnih zaštita odnosnog sektora. 

Obuka i temeljito upućivanje u samozaštitne dužnosti se 
prvenstveno provodi kod čuvara. Dobro školovani čuvari mogu 
u svako vrijeme poslužiti kao instruktori samozaštitnih za- 
jednica na području njihovog susjedstva i tako dopuniti sve 
Praznine, koje postoje u izobrazbi nadzornika, kao i ostalih 
članova samozaštitnih zajednica. Što više, u slučaju nužde 
Mogu školovani čuvari preuzeti potpuno u svoje ruke izo- 
brazbu članova kućnih zaštita, kao i vodstvo cjelokupne sa- 

mozaštitne organizacije njihovog sektora. U manjim mjestima 
moći će se radi neposrednog poznavanja i lakog pregleda, ljudi i 
prilika pristupiti određivanju susjedstava i čuvara prije odre- 
đivanja organa kućnih zaštita. 

Paralelno s uspostavljanjem sustava čuvara susjedstava i 
kućnih organa treba da se izdaju osobite javne od- 
redbe o čišćenju tavana od lako zapaljivih stvari, izvođenju 
zamračenja, pripremanju alata i pribora za kućnu zaštitu, te 
izgradnji i uređenju skloništa i zaklona. Na taj način će se 
trajno održavati pozornost javnosti na samozaštitnim pripre- 
mama, što će sve povoljno utjecati na izgradnju svijesti o po- 
trebi i važnosti civilne zaštite uopće. 

Za sve ove akcije postoji kod nas u najnovije vrijeme za- 
konska osnovica u Uredbi o zaštiti od napadaja iz zraka, Pra- 
vilnicima koji su izašli na temelju te uredbe, kao i u starijim 
odredbama Zakona o zemaljskoj obrani i Zakona o unutraš- 
njoj upravi. 

Sada bi samo trebalo da se što prije pređe na posao. Zbilja 
je krajnje vrijeme da počnemo naš već ogromni zaostatak u 
zaštitnim pripremama energično nadoknađivati. 

Art. major Romuald Manola, Mostar 
Prilog civilnoj zaštiti 


Istaknuti su neki elementi obrambenog i zaštitnog su- 
stava, kao zavijanje sirena, pucnjava kontraavionskih oruđa. 
i dr, koji djeluju negativno u psihološkom i stvarnom 
smislu na zaštitu građanstva od avionskih napadaja, te je 
predložen način da se taj negativni učinak umanji. 


“Po iskustvima u posljednjim ratovima kao i iz djela raznih 
pisaća vidi se, da zadatak napadaja na naselja nije njihovo uni- 
štavanje, nego moralno djelovanje na njihovo stanovništvo, a 
preko njih na stanovništvo cjelokupne države, da bi se na taj 
način oslabila volja za daljim ratovanjem i poljuljala vjera u 
mogućnost zadobijanja pobjede. 

Ako razmotrimo načine kojima se postiže to moralno dje- 
lovanje na građane vidjet ćemo, da su to u prvom redu eks- 
plozije bombi, zatim šum avionskih motora, sviranje sirena na 
uzbunu, pucnjava protivavionskih topova i rasprskavanje nji- 
hovih granata, zamračivanje i boravak u tijesnim i zagušljivim 
skloništima, strah od bojnih otrova, izgled ruševina, požar, plač 
i kukanje rodbine za poginulim, nestalim i ranjenim, odnošenje 
poginulih i ranjenih, prepričavanje preživjelih trenutaka. 

Mnoge od ovih pratilaca napadaja iz zraka primamo slu- 
hom. Znači, da preko čula sluha dobivamo mnoge pretstave o 
zračnoj opasnosti. Naravno, da ove pretstave razrađuje ljudska 
mašta u manjoj ili većoj mjeri, dok strepnja i napetost vrlo 
brzo izaziva kod slabih pojedinaca preveliku nervozu, a po ne- 
kad i teške duševne poremećaje, a kod jačih ljudi ostavlja ne- 
ugodan osjećaj, zamor i slabljenje volje za daljim radom. 

Od naprijed nabrojenih činilaca, koji utiču na stanovni- 
štvo u moralnom pogledu, manji dio proizvodi neprijatelj — 
napadač, a veći dio branilac, što znači, da i mi učestvujemo u 
rušenju morala naših sugrađana i posredno pomažemo neprija- 
telju. U ovakvo djelovanje spada: sviranje sirena uopće, za- 
mračivanje, paljba protivavionske artilerije, prepričavanje do- 
gađaja, plač i kukanje za izgubljenim i odnošenje izginulih i 
ranjenih. 

Ako usporedimo samo brojni odnos neprijateljskog i našeg 
djelovanja izlazi da mi isto toliko učestvujemo u rušenju mo- 
rala, kao i neprijatelj. Ovo naravno po stvarnom učinku nije 
tako. Ipak iz studija posljednjih ratova izlazi, da je braniočevo 
učešće u napinjanju živaca vlastitih građana, u onim već inače 
kritičnim trenucima vrlo veliko, i iznosi skoro 50%. Istina, 
ovo je sve tek posljedica neprijateljskog djelovanja, t. j. bra- 
nilac samo povećava posljedice zla. Teoretski uzevši, ako izo- 

stanu naprijed nabrojane radnje koje činimo kao branioci, uči- 
nak bombardovanja bit će znatno slabiji. 

Mogu li izostati sve od navedenih radnji ili se pojedine od 
njih mogu izmjeniti, pa da njihov utjecaj u izmjenjenom sta- 
nju bude blaži i od manje štete po nas? Prvi preteča opasnosti 
je znak uzbune. Svuda je uobičajeno, da se on daje sirenama 
tvornica i drugih ustanova koje ih imaju, ili se čak postavljaju 
zasebne sirne samo za ovu svrhu. Sirene se upotrebljavaju, da 
znak za uzbunu bude dovoljno jak, kako bi ga svi čuli. 

Nameće se pitanje, da li je ovo neophodno potrebno ili ako 
jeste, da li je ovo potrebno svaki put. Ovo iz razloga, što si- 
rene — naročito kad ih je više i kad duže sviraju — daju neu- 
godan zvuk, koji vrlo loše utječe na živce malog i mirnog gra- 
đanina, kao i uopće na raspoloženje ljudi, te je baš primjena 


. ovog znaka jak napad na živce i početak slabljenja izdržljivo- 


sti pojedinaca. Po mom mišljenju, trebalo bi sirene kao sred- 
stvo za davanje uzbune vrlo pažljivo upotrebljavati i to samo 
za najkraće vrijeme. Drugim riječima, znak za uzbunu sirenama 
treba da bude kratak. Jak i dug može da bude samo prvi znak 
uzbune na početku rata, kad je pažnja cijelog građanstva po- 
svećena sasvim drugim poslovima, a ne primanju uzbune. Kad 
jedamput postoji opasnost napadaja, buka u gradovima bit će 
znatno manja, a pažnja građanstva veća, te će stoga znak uz- 
bune moći da bude slabiji. Noću neće svo građanstvo moći da 
čuje ni najjači znak sirene radi tvrdog sna, te u ovom slučaju 
može da. isti bude slabiji nego danju iz razloga, što se svi zvuci 
zbog opće tišine znatno bolje čuju, a prihvatanje i dalje preno- 
šenje ovih znakova treba vršiti na svaki način pomoću poje- 
dinaca, koji moraju biti budni. Zadatak ovih pojedinaca je 
stavljanje u pokret raznih službi i sredstava u pojedinim obram- 
benim i zaštitnim zajednicama. Ovi posmatrači (da ih tako na- 
zovemo), budit će ostale ukućane (članove zajednica) lupanjem 
na vrata, zvonjenjem, dozivanjem ili na neki drugi ugovoreni 
način. 

Da li bi se sirena dala zamijeniti nekim drugim isto tako 
moćnim i jeftinim sredstvom, stvar je tehničara. Ovo novo sred- 
stvo ne bi smjelo suviše ići na živce građana, dakle ne bi smjelo 
da, bude suviše jako ili dugotrajno. Na svaki način treba takovo 
sredstvo biti zvučno, samo mu zvuk ne bi trebao biti nepri- 
jatan, kao što je to jezivi krik sirena, 

Dešavalo se, a i u buduće će se dešavati, da služba posma- 
tranja zataji i bombe padnu prije datog znaka za uzbunu. Mi- 
slim, da znak za uzbunu u ovom slučaju ne bi uopće trebalo 
dati, jer su eksplozije bombi i paljba protiavionske artiljerije 
već izazvale uzbunu, te nije potrebno još jednom potresati 
živce građana davanjem znaka. 

Za sada nema podesnijeg i jeftinijeg sredstva od sirene, 
ali bi znak za uzbunu trebao biti kratkotrajniji, da manje para 
uši i kraće utiče na živce stanovništva i samim tim da ih 

ostavlja sposobnijima da prime nametnutu borbu s neizbješnim 
pratiocima avionskih napadaja. 

Slijedeća neizbježna pojava noćnih avionskih napadaja je 
zamračivanje. Zagreb je u mirno doba vrlo lijepo osvijetljen i 
ako zamislimo potpuno zamračivanje ovoga grada pojavit će 
nam se vrlo jeziv osjećaj pustoši i usamljenosti, a odatle će duh 
lako da pređe na opasnost, koja nam prijeti i dovesti pojedince 
u stanje duševne napetosti, koja je pratilac svih nepoznatih do- 
gađaja skopčanih sa životnom opasnošću. Zamračenje grada 
trajat će od početka do kraja rata, dakle neće biti kratkotrajno. 
Na pitanje: da li potpuno zamračenje omogućava skrivanje 
jednog grada veličine Zagreba, mislim da bi se dobio negativan 
odgovor, Letenje bez vanjske vidljivosti je već tako savršeno, 
a udaljenost od granice tako mala, da je lutanje skoro iskju- 
čeno. U najvećem mraku se mogu iz zraka pronaći glavne kon- 
ture mjesta, a naročito s obzirom na oblik rijeke Save, željez- 
ničke pruge i položaj Zagrebačke gore, ali se u ovom ogromnom 
prostoru neće moći pronaći pojedina najvažnija i najosjetljivija 
mjesta, te će tako posljedice napadaja biti znatno umanjene. 
Dakle zamračenje zaštićujemo samo osobito važne tačke, ali 
cijeli grad nećemo moći da zaštitimo. Iz ovog razloga će se 
morati zadržati zamračivanje grada, ali se moraju obilježiti 
raskrsnice, ulazi i druga važna mjesta za održanje saobraćaja 
raznobojnim svijetlom, kako bi se ljudi mogli snalaziti, 

Neugodni dojam proizvodi i protivavionska artiljerija svo- 
jim pucanjem i potresom te time uzbuđuje duhove stanovništva, 
jer ono nezna da li pucnjava potiče od bacanja bombi ili od 
topova, te se skoro može smatrati da ima jednak moralni uči- 
nak na stanovništvo kao i prasak, koji nastaje od rasprskava- 
nja bombi. Prema tome najbolje bi bilo za pojedince, da ova 
paljba potpuno izostane, ali ovo nije korisno za zajednicu — 
cijeli grad, jer je njen zadatak zaštita cjelokupnog građanstva 
od još gorih posljedica bombardovanja, nego što su one tre- 
nutne. Zahvaljujući protivavionskoj artiljeriji bombarderi mogu 
da nose manje bombi i bacaju ih sa manjom tačnošću, a i same 
napadaje vrše rijeđe. Ipak treba težiti da vatra protivavionske 
artiljerije traje što je moguće kraće, a naročito da se njena 
zaprečna gađanja svedu na najmanju moguću mjeru, t. j. da 
ne traju duže nego što je to potrebno, jer avioni izlaze iz do- 
mašaja protiavionske artiljerije u roku od 60—90 sekundi. To 
će reći da poslije pada bombi ova vatra nesmije da traje duže 
od isto toliko vremena, a ne po čitavih 10 minuta, kao što se 
to dešavalo u ratu u Španiji, 

Prepričavanje događaja od strane lica koja su proživjela ili 
izdržala bombardovanje u većini je slučajeva odlična propa- 
ganda u korist neprijatelja. Ljudska taština ne dozvoljava, da 
se ono što se izdržalo pretstavi drugima kao sitnica ili nešto 
bezopasno, nego pojačava događaje i njihov tok do krajne mo- 
guće granice, kako bi pojedinac ispao kao junak ili bar hrabriji 

nego ostali prisutni i izazvao tako divljenje ili sažaljenje, i iz 
toga crpio sve prednosti, koje takva osjećanja mogu pripovi- 
jedaču pružiti. Iako takvim pojedincima ni u snu ne pada na 
pamet da rade u korist neprijatelja, a na štetu svojih bližnjih, 
ipak takav način izlaganja događaja ide stvarno u prilog ne- 
prijatelju, jer kod slušalaca izaziva jezu i bojazan od sličnih do- 
gađaja, a pri iščekivanju bombardovanja izaziva u njima us- 
pomene na grozote koje su slušali i dovodi ih u teško duševno 
stanje, kome ne treba mnogo pa da dođe do neželjenih pojava. 
Ovo se može izbjeći samo upozoravanjem građanstva da ne 
nasjeda ovakvim pričama, zabranom prepričavanja događaja 
i skupljanja ljudi oko mjesta, gdje su pale bombe i gdje pre- 
živjeli učesnici na dugačko i široko izlažu svoje utiske i stra- 
hote, a koje redovno ni izdaleka nisu bile takve, kao što ih do- 
tični pretstavljaju. 

Zabranom prikupljanja znatiželjnih na mjestima gdje su 
pale bombe, onemogućava se ne samo slušanje pretjeranih 
priča onih koji su još pod svježim utiscima istom pretrpljenog 
straha, nego se građanstvu onemogućuje i slušanje naricanja 
i jadikovanja nesretne rodbine. Pored toga priječi se gledanje 
ruševina i time otklanjaju mučni utisci i strah kod pojedinaca. 

Ova zabrana će se najbolje ostvariti zatvaranjem saobra- 
ćaja pored porušenih zgrada za izvjesno kraće vrijeme. Dugo se 
ovo neće moći održati zbog potrebe saobraćaja i iz razloga da 
prepričavanja ne uzmu prevelikog maha, jer ona će uveličati 
događaje, pa će upravo biti korisno poslije jedan-dva dana 
otvoriti saobraćaj dotičnom ulicom (ako to njena važnost ne 
zahtijeva već ranije), kako bi se razbile glasine, koje kruže o 
ogromnim ruševinama i rupama koje su bombe učinile. 

Svima nam je poznato, kakav neugodan dojam stvara pro- 
laz kola za spasavanje, a naročito njihova brza vožnja. Kad 
ona uz sviranje sirene projure ulicama, izazovu užas kod svi- 
jeta, a možda su prazna ili idu da prevezu nekog težeg boles- 
nika, koji poslije dužeg bolovanja u svom stanu odlazi u bolnicu. 
Po mom mišljenju, kola Crvenog križa, Društva za spasava- 
nje, za prevoz mrtvih ili vatrogasaca, ne bi smjeli biti napadno 
obojen da ne bi samom svojom pojavom izazvala nepotreban 
jeziv utisak i strah kod ostalog građanstva. U koliko im je po- 
trebno prvenstvo u saobraćaju mogu ovo postići isticanjem 
potrebnih kazala slično kao što danas imaju automobili za po- 
kazivanje skretanja s glavnog pravca vožnje. Saznanje, da je 
od neke bombe poginulo 10 lica, izaziva slabiji utisak nego 
gledanje praznih mrtvačkih kola, koja jure s mjesta nesreće. 

Cilj gornjih izlaganja bio je taj da pokaže koliko huke 
i buke prati jedan napadaj iz zraka, i da naglasi, da u njenom 
stvaranju učestvujemo i mi koji hoćemo da smanjimo poslje- 
dice napadaja. 

Kako je poznato, avionski napadaj se vrši s namjerom, da 
se postigne moralni učinak na građanstvo, a ovaj se postizava 

pretežno bukom neposredno, a stvarnim učinkom posredno, te 
je naša dužnost, da ove kolikogod je moguće smanjimo. 

Iz ranijeg izlaganja vidi se, da se to može postići: 

1. smanjivanjem jačine i dužine trajanja znaka za uzbunu 
sirenama ili potpunim izostavljanjem signala, ako su ga pre- 
tekle eksplozije bombi, 

2. smanjivanjem trajanja paljbe protivavionske artilje- 
rije na stvarnu potrebu, 

3. bojadisanjem svih kola koja učestvuju u službi civilne 
zaštite gradova podjednakom i neupadnom bojom, bez naroči- 
tih na daleko vidnih oznaka. (Ovamo bi spadala kola: vatro- 
gasna, bolničarska, mrtvačka, za čišćenje bojnih otrova i pre- 
voz raznih potreba pojedinih grana službe zaštite; pošto bi ova 
kola bila obojena jednom bojom, koja označava potrebe ci- 
vilne zaštite, osiguralo bi im se samim tim prvenstvo u saobra- 
ćaju, a neupadljivost same boje ne bi mogla izazvati loše uti- 
ske na građanstvo), 

4. zabranom skupljanja znatiželjnih na mjestima udesa i 
upozorenjem građanstva da ne nasjeda pričama očevidaca, jer 
su one plod razigrane mašte. 

Vjerujem da ove mjere neće potpuno smanjiti moralni 
utisak kojeg izaziva avionski napadaj, ali će bar naša savjest 
biti mirnija, jer nismo surađivali s neprijateljem pojačavajući 
njegovo djelovanje sredstvima naše obrane i zaštite. Potrebno 
je također znati, da su živci današnjeg građanstva sve osjetlji- 
viji, pa je dužnost obrane i zaštite da povedu računa o ovoj 
činjenici i da svoj rad upute u pravcu štednje živaca svojih 
građana. 

Dr. Petar Digović, Zagreb 


Problem zaštite djece u vrijeme rata 


Prikazana je u općim potezima važnost zaštite djece u 
ratu i istaknute su manjkavosti Pravilnika od 20 lipnja o. g. 0 
zaštiti od napadaja iz zraka, koji to pitanje ne rješava na 
zadovoljavajući način. 


U lipnju ove godine zasjedao je u Liittichu međunarodni 
kongres sudskih liječnika za zaštitu civilnog pučanstva u vri- 
jeme rata. Među brojnim referatima, koji su tom prilikom bili 
održani, naročito su zapažena predavanja prof. A. de la Pra- 
delle-a (Paris) i Louis Favre-a (Ženeva). Svrha ovog međunarod- 
nog sastanka na kojem je sudjelovao velik broj uglednih pret- 
stavnika pravne i medicinske znanosti je nastojanje, da se ci- 
vilnom stanovništvu pruži maksimum sigurnosti i zaštite u 
doba rata. U čitavom ovom kompleksu pitanja, jedno od najte- 
žih i najvažnijih je upravo problem zaštite djece u slučaju rata. 
Dosadašnja iskustva u ovom pitanju tako su strašna, da im- 
perativno nalažu potrebu, da se učini sve, da se bar oni naj- 
mlađi poštede ne samo od direktnih, nego koliko je to moguće 
i od indirektnih posljedica ratnih strahota. 

Nakon Svjetskog rata bilo je u Njemačkoj prema službe- 


.nim statistikama 800.000 djece invalida i 2 milijuna siročadi, 


čiji su roditelji poginuli u ratu. Nemamo ovdje podataka za 
čitavu Francusku, nego samo za njene istočne pokrajine. Iz 
toga se vidi, da je po zaključenju mira samo u tri istočne fran- 
cuske provincije bilo 50.000 teških invalida, nesposobnih za 
bilo kakav rad, koja su i danas na teret obitelji i zajednice, 
dok se ukupan broj ratne siročadi u Francuskoj također cijeni 
na nešto manje od 2 milijuna. 

Osim ovih direktnih posljedica ima i drugih koje su za. 
društvo i njegovu budućnost možda još i teže i opasnije. 
Jedna od prvih posljedica mobilizacije je općenito i osjetljivo 
pomanjkanje radne snage. Da se tome doskoči dižu se djeca 
prije vremena iz škola i upućuju na rad, bilo to u industriju, 
bilo u poljoprivredu. Tako je n. pr. u Engleskoj u samoj 1917 
godini više od 700.000 djece izišlo prije vremena iz škole i bilo 
zaposleno većinom u industriji, a tek manjim dijelom u po- 
ljoprivredi. Od tog golemog broja djece, koja su tako rano i 
bez potrebitih priprema stupila u život i bila u svom velikom 
dijelu prepuštena sama sebi, malo je njih, koji su postali dobri 
građani i korisni članovi zajednice. Kasnije statistike o stra- 
hovitom porastu kriminaliteta među omladinom, najbolje go- 

vore kojim je putem pošla ta mladež i kakove su bile posljedice 
svega toga. 

Učinili smo ovih nekoliko napomena, da se vidi, kako je 
to problem ozbiljan i težak, za čije je rješenje potrebna odlučna 
i dobro smišljena akcija i puna suradnja državnih vlasti i pri- 
vatne inicijative. Na 20 lipnja o. g. izišao je kod nas u Službe- 
nim novinama Pravilnik o zaštiti od vazdušnih napadaja, koji 
ne sadrži samo općenite direktive nego normira i mnoge detalje 
organizacija i postupke oko zaštite djece u slučaju rata. Mi 
ćemo se ovdje samo u kratko osvrnuti na neke propise. Rad na 
zaštiti i smještaju djece u vrijeme rata stavio je Pravilnik u 
nadležnost Jugoslavenskoj Uniji za zaštitu dece u Beogradu. 
Istim propisom određuje se, da će Unija biti pomoćni organ 
svih nadležnih vlasti pri postupku za zaštitu djece. Međutim 
su daljnjim odredbama mnoge i to veoma važne stvari stavljene 
u nadležnost Unije, ili točnije u nadležnost njenog centralnog 
odbora u Beogradu. Tako da je Unija via facti postala sada 
glavni, a obzirom na okolnosti u kojima bi ona djelovala i jedini 
odlučni faktor. Mi ovo i ovakovo rješenje ne smatramo ni naj- 
manje sretnim ni svrsishodnim. Propis da svaki grad sa više 
od 20 hiljada stanovnika mora već u vrijeme mira imati do- 
voljan broj seoskih porodičnih dječjih kolonija, je nesumnjivo 
dobar. Ne razumijemo samo zašto je pitanje kolik će broj ta- 
kvih kolonija biti potreban odnosno dovoljan za jednu banovinu 
ili jedan grad stavljeno u nadležnost središnje uprave Unije u 
Beogradu. Autori pravilnika držali su, da je radi uštede izda- 
taka potrebno provesti tipizaciju svih građevnih objekata kao 
i čitavog namještaja. Pita se samo, dali će se predviđenom tipi- 


zacijom postići željena svrha, s obzirom na raznolikost geo- 


grafskih i klimatskih prilika pojedinih krajeva. 

Kod dotacije za izgradnju odnosno izdržavanje dječjih ko- 
lonija, donio je Pravilnik odredbu, koju je teško shvatiti i ne- 
moguće opravdati. Tu se predviđa finansijska saradnja općina, 
banovine i države, makar se vidi, da će općine biti dužne, da 
snose veći dio tereta. I sada dolazi ono najvažnije pitanje: ko- 
liki će financijski tereti za nabavku namještaja i drugih gra- 
đevnih objekata pasti na općine i banovine, riješava Glavni od- 
bor Jugoslavenske Unije za zaštitu dece u Beogradu. Što znače 
ove odredbe? Ništa drugo nego davanje finansijskih atribucija 
u nadležnost Unije ili točnije njenog centralnog odbora u Beo- 
gradu. A Jugoslavenska Unija za zaštitu dece nije nikakova 
korporacija javnoga prava, u čiji bi djelokrug spadalo vršenje 
ovakovih funkcija, koje su bitan atribut državne vlasti. 

Osim toga Pravilnik je zamislio samu organizaciju na jed- 
noj čisto centralističkoj bazi, makar je već na prvi pogled vid- 
ljivo da takva organizacija nema potrebnog elasticiteta niti 
brzine, pak je i uspjeh takove djelatnosti prilično dubiozan. 
Isto tako autori tih propisa nisu vodili dovoljno računa o isku- 
stvima stečenim u Španiji. Tu se je najbolje moglo opaziti, 


121 


kako problem evakuacije nije tako jednostavan i kakovih sve 
teškoća krije jedna nedovoljno i slabo organizirana akcija. 
Jedna od posljedica je, da mi danas imamo u španjolskoj preko 
10 hiljada djece (osim onih, koji su: van granica Španjolske), 
koja ne znaju odakle su ni tko su im roditelji. Da bi se u buduće 
izbjeglo sličnim tragedijama, danas se predlaže, da svako dijete 
dobije jednu metalnu narukvicu na kojoj bi pisalo ime roditelja 
i mjesto njihova stanovanja. Pored toga je baš u Španiji došla 
do izražaja sva važnost pitanja, da se evakuiranoj mladeži 
dade primjeren odgoj (naročito onoj preko 10 godina), kako 
bi se zaštitila od razvrata i podivljalosti. Isto tako se pokazalo, 
da ni boravak kod pojedinih obitelji u selima nije uvijek ide- 
alno rješenje, jer se je ustanovilo, da je mladež bila često iz- 
rabljivana pak je zato i tu strog nadzor i intervencija državne 
vlasti (a nikakovih društava) bezuvjetno potrebna. 

Vjerujemo, da će i ovih nekoliko primjedaba biti dovoljno, 
da se uvidi sva težina problema i potreba da se njegovom rje- 
šavanju priđe sa svom ozbiljnošću, koja mu po važnosti i pri- 
pada. Već je rečeno, da je pri rješavanju ovog problema po- 
trebna najšira kolaboracija javne vlasti i privatne inicijative. 
Stvar se dakle mora uzeti s čisto praktičnog gledišta. Polazeći 
s toga stanovišta moramo reći da je Pravilnik daleko od toga 
da bi zadovoljio, i zato se potreba njegove temeljite revizije 
sama po sebi nameće. Zaštitu bi trebalo organizirati na jednoj 
decentralizacionoj bazi i to autonomno po banovinama, Brigu 
oko same organizacije i provedbu plana trebalo bi povjeriti ba- 
novinama, gradovima i općinama. Pojedina društva i ustanove 
(kao n. pr. Jug. Unija za zaštitu dece) dužna su da u tom 
pravcu pomažu i surađuju s organima javne vlasti i da izvr- 
šuju sva njihova naređenja oko organiziranja i provedbe same 
zaštite. A samo je po sebi razumljivo, da ona ne mogu imati 
ovlasti kakove je n. pr. Pravilnik dao centralnom odboru 
Unije u Beogradu. Napisali smo ovaj sumaran prikaz u želji, 
da se uvidi potreba izmjena i to temeljitih. Tome pitanju po- 
klanja inozemstvo osobitu pažnju, jer je socijalno-politički, kao 
i opće-narodni značaj problema tolik, da će se ne samo svaki 
propust nego i nedovoljna pažnja često osjetiti na budućem 
životu naroda i države. 

Propisi i upute 
Njemačke upute za članove kućne zaštite 


Donosimo nastavak prevoda njemačkih službenih uputa za članove 
kućne samozaštitne zajednice. 


UPUTE U CIVILNOJ ZAŠTITI ZA KUĆNE BOLNIČARKE. 


Lična oprema. 

Civilna zaštitna maska, bijela suknja ili pregača, bijela kapa, plavi 
Tučni povez sa bijelim znakom crvenog križa, džepna električna svje- 
tiljka, paketić zavoja, torbica ili taška za potrebni sanitetski materijal. 
Dužnosti kućne bolničarke. 

Ima pružati samo prvu pomoć, to znači brinuti se za bolesne i 
povrijeđene do predaje na liječnički postupak. : 

Dužnosti za vrijeme mira. 

Pokreće kod stanara kuće nabavku kućne apoteke civilne zaštite 
i ostalog sanitetskog materijala, te pomoćnih sprava od drva ili kartona, 
nosila (2 poluge, 1 pokrivač), širokog gumenog pojasa ili povezača za 
povezivanje krvnih žila kod udarca i t. d., i drži to u redu. 
Dužnosti u vrijeme zaštitne pripravnosti. 

Brine se da sav sanitetski materijal bude smješten u zaustavi. 
Kod pomanjkanja kućne apoteke civilne zaštite, pobrinut će se odmah 
za slijedeći materijal (osim onoga što je spomenuto po »Dužnosti za 
vrijeme mira«): 6 paketića zavoja, 4 pojasa protiv vatre, cca 100 gr 
kloraminpudera ili drugog klornog preparata u hermetički zatvorenoj 
posudi, natrium bikarbonata. 

Drži pripravljenu ličnu opremu. 

Dužnosti kod uzbune. 

Oblači ličnu opremu, masku još ne stavlja. 

Brine se za prevoz bolesnih ili potrebnih u sklonište. 

Odlazi u zaustavu ili u sklonište (kađa nema zaustave). 
Dužnosti za vrijeme i nakon zračnog napadaja. 

Brine se za umirivanje uznemirenih stanovnika skloništa. 

Pruža prvu pomoć ranjenima i oboljelima od bojnih otrova (po- 
trebno prije napuštanja skloništa). 

Dužnosti nakon prestanka opasnosti. 
Brine se i nadalje za ranjene i oboljele od bojnih otrova. 
Drži u redu i nadopunjuje sanitetski materijal. 

Opći propisi za prvu pomoć. 

Sačuvati mir i prisebnost, pokazivati odlučnost. Kod povreda paziti 
na najveću čistoću. Brinuti se za mir bolesnih. Kad buđe potrebno pro- 
zračiti sakupljene komade odjeće. 

Briga o ranama. 

Rane ne dezinficirati ni ispirati (izuzetak čine fosforne opekline). 
Komade odjeće priljepljene na rane obrezati. Na ranu priviti komadić 
zavoja, u nuždi svježe ugiađenu maramicu, preko toga zaštitni zavoj. 
Ogrebotine. 

Hansaplast, trauma-plast i slični brzopovoji. 

Nutarnje ozlijede. 

Ravno ležati, kod povrede trbuha protegnuti noge, kod povrede 
prsiju držati gornji dio tijela visoko položen. Crijeva koja su se pomakla 
ne namještati, nego samo staviti labavi zaštitni zavoj. Ne dati ništa 
jesti ni piti. 

Ako je moguće odmah oprezno prevesti u stanicu za prvu pomoć 
zaštitnog reona. 

Ozlijede glave. 

Glavu visoko položiti. Brinuti se za rane. Ako je moguće odmah 
oprezno prevesti u stanicu za prvu pomoć. 
Krvarenje žila kucavica. 


žilu kucavicu između rane i srca odmah utisnuti, zatim stisnuti 
ili povojem zaviti (kod vratnog krvarenja samo stisnuti). 

Povez nakon jednog sata odvezati — pustiti da krv kola — pa 
opet staviti povoj. Ranjenom dati ceđulju o postupanju sa naznakom 
vremena za previjanje i kad je popuštanje izvršeno. 

Ako je moguće odmah oprezno prevesti u stanicu za prvu pomoć. 
Opekline (ne od fosfora). 

Metnuti povoje protiv vatre ili poznata kućna sredstva kao: jednaku 
količinu vođe i lanenog ulja, krumpirovo brašno, stolno ulje. 

Preko toga metnuti zaštitni zavoj. 

Poslije prestanka opasnosti prevesti u stanicu za prvu pomoć. 
Opekline od fosfora. 

Odstraniti komade odjeće pogođene fosforom. Rane odmah isprati 
vođom. S površine po mogućnosti odmah odstraniti komadiće fosfora 
(nakvašenom trijeskom, pincetom, poleđinom noža). 

Ispirati sa 5%-tnom otopinom natriumbikarbonata. Kasnije postu- 
pati kao sa običnom opeklinom. 

Kod očiju: ispirati vodom ili 3%-tnom otopinom borove vođe ili 
3%-tnom otopinom natriuvmbikarbonata. 

Otklanjanje dijelića fosfora s očiju je stvar samo liječnika. 

3% cca 14 žličice za čaj — 56% 1 žličica za čaj na čašu vode. 
Besvjestica. 

Kod crvenog izgleda glavu i gornji dio tijela visoko položiti; kod 
blijedog izgleda glavu položiti niže. 

Pred nosom držati sredstvo za mirisanje (salmijak, mješavinu 
menthola i eukaliptusa itd.). Stegnutu odjeću odvezati. Zrak rashladiti. 
Ne piti! 

Isčašenja i uganuća. 

Hladni zavoji. Isčašeno ne micati. : 

Nogu visoko položiti, na isčašeno mjesto staviti podupirajući zavoj. 
Poslije prestanka opasnosti prevesti u stanicu za prvu pomoć. 

Prelom kostiju. 

Jednostavni (zatvoreni) prelom: koža nije probita. 

Komplicirani (otvoreni) prelom: koža je probita. 

Najprije ranu njegovati, zatim oprezno staviti zavoj na mjesto 
gdje je prelomljeno. 

Poslije prestanka opasnosti prevesti u stanicu za prvu pomoć, 

a) prelom ruke i noge. Prelomljeno udo držati mirno u položaju 
koji je ozlijeđenom najpovoljniji. Ne micati se. Potrebna je strunjača. 

b) prelom rebra. Čvrsti zavoj oko cijelog prsnog koša. Kod pre- 
nosa ležati u udobnom položaju. 

€) prelom ključne kosti. Potporanj i mirovanje ruke na ozlijeđenoj 
strani. Ruka položena u trouglatom rupcu. 

d) prelom u zglobu. Zglob s 1—2 rupčića dobro zaviti; povrije- 
đenog oprezno smjestiti i prevesti do najbliže stanice za prvu pomoć. 

e) prelom hrptenjače. Znakovi: bolovi u hrptenjači i opća klonulost. 
Izbjegavati i najmanje gibanje. Životna opasnost! Udobno položiti na 
nosila ili slično. Ne podizati kao obično, nego se ozlijeđeni podiže na 
pokrivaču ili šatorskom krilu, koje je pod njim prostrto. Leđa meko 
podložiti komadima odjeće. Ako je moguće prevesti odmah, ali obazrivo, 
u stanicu za prvu pomoć. 

Otrovanje dimom, otrovanje sa CO, obolenje od 
bojnih otrova. 

Kod najmanje sumnje u mogućnost otrovanja postupati kao s 
teškim bolesnikom. 

a) dim, CO, rasvjetni plin. Svježi zrak. Kod nedostatka, zraka dati 
sredstvo za mirisanje. Ččetkati ili trti tabane i oko sreca mokrom, hladnom 
četkom ili krpom. Umjetno disanje. 

b) bojni otrovi (u obliku plina ili magle). Svježi zrak, potpuno 
mirovanje tijela, zamotati u tople krpe, nipošto umjetno disanje. Prevesti 
što prije na nosilima u stanicu za prvu pomoć. 

Kod pojave nadraženja (suzenje i kihanje): 

Oči: isprati 3%-tnom rastopinom natriumbikarbonata. Kod vrlo 
jakog nadraženja upotrebljavati alkalijsku mast za oči. 

Grkljan: grgljati 5%-tnu otopinu natriumbikarbonata ili piti 
mlijeko. 

Nos: oprezno dati mirisati klorno vapno; mazati vazelinom. 

Koža: prati ili kupati toplom sapunicom; mazati vazelinom. 
Terenski otrovi (tekući otrovi žutog križa). 

Ako je samo odijelo poškropljeno, oprezno ga svući i potom po- 
škropljeno mjesto na koži čvrsto isprati sapunom (ruke bolničara zašti- 
ćene su gumenim rukavicama ili natrljane kloraminskom kašom). 

Ako je koža poškropljena, upiti kapljice vatom i nasipati gore 
klorno vapno, lozantin, kloraminsku kašu; nakon 10—15 minuta isprati, 
i kožu namazati. Vatu, kojom smo upili kapljice spaliti ili zakopati. 

Ako je netko došao u doticaj s otrovom žutog križa, mora oprati 
tijelo s mnogo sapuna, najbolje je okupati se ili tuširati. 

Ako se kasnije pojavi crvenilo na koži ili svrbež, treba prenijeti 
otrovanog na daljnji postupak u stanicu za prvu pomoć. = V. Stepinac 


UPUTE O CIVILNOJ ZAŠTITI ZA KUĆNO VATROGASTVO. 

Za svaku jedinicu kućne zaštite treba postaviti 3 ili više vatro- 
gasca. ; 

Lična oprema. 

Civilna zaštitna maska, zaštitna kaciga, čvrsti kaput i hlače, čvrste 
rukavice, pojas ili jaki povez, paketić zavoja, paketić sredstava protiv 
kožnih otrova, džepna električna svjetiljka. 

Dužnosti za vrijeme mira. 

Pokreće nabavljanje potrebnog pribora i alata za gašenje vatre 
(štrcaljka, cijev za polijevanje vrta s napravom za pričvršćenje na 
kućni vodovod, metlanica — prema prilikama različito dugačkog drška — 
badanj, kaca, bačva, kuka za razaranje (čaklja), sjekirica, sjekira, 
svjetiljka, konop, metla, ljestve stojeće i za prislanjanje. 

Dužnosti u vrijeme zaštitne pripravnosti. 
: Podjeljuje pribor za gašenje i napunjene zalihe vode na stubištu 
za pojedine katove. Pribor će se smjestiti na otsjek stubišta najgornjeg 
kata. Brine se osobito za čišćenje tavana od svih zapalivih predmeta 
i za otvaranje tavanskih prostorija. 
Drži ličnu spremu pripravnom za upotrebu odmah. 
Dužnosti kod uzbune. 

Oblači ličnu spremu; masku još ne stavlja. Ispituje pribor i zalihe 
vode. Uzima u najdonjem dijelu stubišta ili skloništa pokrivač, i pre- 
gleda od vremena na vrijeme određeni dio terena. 

Upute kojih se treba držati kod gašenja. 

Upravljanje gašenjem vatre vrši nadzornik kućne zaštite ili nje- 
gov zamjenik. Treba otvoriti vrata i prozore na putu do garišta. za 
odlaženje dima. 

Maske namjestiti tek kad se približe garištu, ali odmah kod sumnje 
od bojnih otrova. ' 

Kod otvorenih vratiju paziti na opasnost od vatre. 

Kod rada na garištu lice okrenuti gore, jer je tamo bolji zrak. 

štediti vodom, svladavati uvijek izvor vatre. 

Prinuti se za nadopunjavanje vođe. 

U pomanjkanju vode upotrebljavati pijesak i zemlju. 

Gašenje vatre ne prekidati ni u kom slučaju. U svakom dijelu 
zgrade ponovno vršiti otpor. Tražiti zametke vatre. 

Ako je ustanovljen bojni otrov, najbolje je prijaviti nadzorniku 
kućne zaštite. 
Dužnosti iza prestanka opasnosti. 

Ukloniti sve oštećeno. 

Mjesta od vatre očistiti i čuvati ih vatrogasnom stražom. 

Pribor opet odnijeti na njegovo mjesto. 

Obnoviti materijal (vodu, metlanice i t. d.). 

Spremiti se odmah za novi napadaj. V. Stepinac 


UPUTE O CIVILNOJ ZAŠTITI ZA DOMAĆINSTVO 


Dužnosti za vrijeme mira. - 

Glava domaćinstva obavještava sve članove domaćinstva. Priprema 
predmete koji u pitanju civilne zaštite dolaze u obzir za domaćinstvo 
(akovi, kace, lopate, cijev za polijevanje vrta, sjekire, bradve, materijal 
za zavoje, pokrivače itd.) i stavlja na raspoloženje nadzorniku kućne 
zaštite za vježbe i za prvi slučaj. 

Predmete, kojih nema, dok nije dano drugo naređenje, pomaže 
nabavljati dobrovoljnim žrtvama. 

Tavane očistiti od starudija. 

Nabavljati valjani materijal za zasjenjivanje. 

Birati posuđe za pakovanje živežnih namirnica koje je sigurno 
Protiv bojnih otrova (sanduci, limene kutije, celofan-papir i t. d.). 

Marljivom suradnjom podupirati nadzornika kućne zaštite. 
Dužnosti u vrijeme zaštitne pripravnosti. 

Slušati sva naređenja nadzornika kućne zaštite. 

U stanu sve tako urediti da se on može u najkraće vrijeme na- 
pustiti. 

Naveče prije paljenja svijetla provesti zamračenje. (Ne smije se 
zaboraviti na prozore na vratima, tavanu, nužniku, smočnici!) 

Tavane potpuno isprazniti. 

Živežne namirnice ne smiju se ostavljati otkrivene. 

Za sigurnost od bojnih otrova dosta ih je pomno zaviti u papir 
ili čuvati u zatvorenoj posudi, na pr. loncu s pokrivačom. 

Vodu za piće, kuhanje, gašenje, stalno držati u pripravi. 

Akov, kacu i t. d. odmah napuniti vodom. 

Odjeću noću položiti kraj kreveta da bude pri ruci. 

Prtljagu za sklonište držati u pripravnosti (ogrtač, pokrivač, ja- 
stup, džepnu svjetiljku, živežne namirnice, za djecu i bolesne termos- 
boce s pićem, dječje igračke i važne papire. 

Ako svi članovi domaćinstva na dulje vremena napuštaju stan, 
jedan ključ treba pohraniti kod nadzornika kućne zaštite. 
Dužnosti kod uzbune. 

Sačuvati mir. 

Zatvoriti prozore, zastore i kapke. Kod toga paziti na dužnost 
zamračivanja. Vrata zaključati. 

Otvore za plin koji se nalaze u stanovima zatvoriti. ' 

Glavni električni prekidač u stanu iskopčati, ili glavni osigurač 
otpustiti. 

Vrata od stana zatvoriti (rezervni ključ pohraniti kod nadzornika 
kućne zaštite). Bolesnima i nemoćnima pružati pomoć. 

Samozaštitni odredi treba da se na zapovijed nadzornika kućne 
zaštite nađu na svojim mjestima. Ostali članovi domaćinstva idu ravno 
u sklonište. 

Dužnosti za i nakon zračnog napadaja. 

Sačuvati mir. Svaki nepotreban govor, svaku nepotrebnu kretnju 
u skloništu izbjegavati. Ne pušiti, ne upotrebljavati nikakovo otvoreno 
svijetlo, sva naređenja nadzornika kućne zaštite ili njegovog zamjenika 
bezuvjetno slušati. 


Dužnosti nakon prestanka opasnosti. 


Tek nakon naređenja nadzornika kućne zaštite poći mirno u stan. 


Stan dobro prozračiti, kod toga ne paliti svijetlo, nego tek kad 
prozori budu opet zastrti. Upotreba pribora za otrove može se vršiti 
tek nakon odobrenja nadzornika kućne zaštite. Prtljag za sklonište opet 
pripraviti. 

Kod sumnje od bojnih otrova ne doticati se ni jednog predmeta. 
O tom obavijestiti nadzornika kućne zaštite. 

Razlupana prozorska stakla po mogućnosti odmah popraviti. 

V. Stepinac 


KAKO SE IZRAĐUJE PROVIZORNA MASKA KUĆNIM SREDSTVIMA 


Potpunu zaštitu protiv bojnih otrova pruža jedino zaštitna maska, 
koja imade cjedilo s aktivnim ugljenom kao i cjedilo protiv arsina 


(suzavaca i kihavaca); u denašnjim vremenima trebao bi svaki čovjek 


da posjeduje takvu masku. 

Međutim mnogi nisu na vrijeme nabavili zaštitnu masku ili su 
je oštetili, izgubili itd. U takvim slučajevima postoji ipak mogućnost 
zaštite pomoću provizornih naprava. Ove se mogu načiniti kod kuće 
i to iz materijala, koji nije skup i koji se može naći u svakom kućanstvu. 

Ove provizorne maske ne daju tako sigurnu zaštitu od bojnih 
otrova kao prava zaštitna maska. Ipak mogu i te maske da zaštite pred 
težim posljedicama otrovanja, pa su zato dovoljne za ono kratko vrijeme, 
koje je potrebno da čovjek izađe iz zatrovanog područja. 

Takve provizorne maske mogu da budu: 


1) provizorne maske s ugljenom, koje su sašivene iz neko- 
liko vrsta flanela a napunjene su aktivnim ugljenom. Ova maska po- 
kriva nos i usta, a učvršćuje se pomoću vrpce. Gornji uži dio maske 
pričvršćuje se na nos, dakle među očima, dok donji zaokruženi dio 
maske može da se naslanja na bradu ili se stavlja ispod brade, kako 
se to čini kod upotrebe normalne maske, Jedan i drugi način zavisi od 
oblika lica; 

2) tamponi, koji se sastoje iz 30 naslaga (slojeva) platna ili 
gaze, a natopljeni su raznim kemikalijama, koje neutraliziraju otrove. 
Tim tamponima pokrivaju se nos i usta, a pričvršćuju se pomoću vrpca; 

* 3) boca bez dna, koja je napunjena vrtnom zemljom ili tre- 
setom. Grlo boce stavlja se u usta; nos se zatvara rukom i diše se 
mirno i ne duboko kroz usta. 

Pojedinosti, kako se izrađuju ove pojedine naprave opisane su u 
drugom dijelu ovih uputa. 

Najbolju zaštitu daju provizorne maske s ugljenom. S njima može 
čovjek da izdrži i duže vrijeme u dosta zatrovanom zraku. Slabije štite 
tamponi i boce sa zemljom, tresetom itd. 

Ove provizortne maske štite samo organe za disanje, a ne štite 
nikako oči. No kratak boravak u zatrovanom zraku nije za oči većinom 
opasan. Oči mogu da se zaštite najjednostavnije na taj način, da se 
zatvore očni kapci ukoliko ne treba izlaziti iz zatrovanog područja, 
t.j. onda kada se plinski talas sam miče po terenu. Potpuno štite oči 
samo specijalne zaštitne naočari, koje se upotrebljavaju u raznim ke- 
mijskim industrijama. 

"Tamponi natopljeni s neutralizirajućim kemikalijama, kao i pro- 
vizorne maske iz flanela s aktivnim ugljenom mogu se vrlo dobro upo- 
trijebiti kod djece kod kojih se inače ne mogu upotrijebiti normalne 
zaštitne maske zbog raznih veličina glave. 


I. Ugljene maske (provizorne maske). S 
Ugljene maske izrađuju se prema potrebi u svim veličinama: 
velika, srednja i mala maska; sve zavisi od veličine glave odnosno lica. 
Materijal, koji je potreban za ugljenu masku, je slijedeći: 
1) flanel i to ona vrsta, koja se upotrebljava u kućanstvu za 
brisanje prašine; 
2) pamučni konac broj 30; 
3) zrnca aktivnog ugljena (bez prašine); 
4) nitrocelulozni ljepak, kaučukovo mlijeko ili 
Jeukoplast; 
5) elastična vrpca široka 2 cm; 
6) šnala, da se elastična vrpca može skratiti; 
. T) obručić (rinčica) iz kovine po prilici 2 
mm debele, za pričvršćenje elastične vrpce. 
Ugljena maska izrađuje se ovako: 
1) najprije se nacrta i izreže kroj iz flanela; 
2) našiju se široki nabori; 


Sl. 1. Provizorna 


3) zatim se rubovi obrazine spoje; maska, s ugljenom 
4) nabori se napune ugljenom; — stavljena u za- 
5) maska se opšije; štitni položaj na 
6) ušije se vrpca, koja drži masku na glavi. lice. 


Kako se šije obrazina? 

Uzmu se tri sloja flanela. Na najgornjoj vrsti nacrta se oblik 
obrazine. Postoje tri oblika odnosno 3 veličine maske kako pokazuje 
priložena slika: mala, srednja i velika maska, prema tome kakve 
je veličine lice. Nacrtani oblik izreže se škarama tako da se u isti mah 
režu sva tri sloja flanela. 

Zatim treba našiti nabore. Ti nabori su široki 1% cm. Šiju se 
naizmjenično i to tako da se sašiju zajedno uvijek samo po dva sloja 
flanela. Tako se najprije sašiju gornji i srednji flanel, a zatim se šije 
srednji i donji flanel, ali % cm dalje od prve šavi. Priložena slika 
pokazuje kako se šiju ti nabori. Iz slike se vidi da se na taj način 
dobivaju dva reda nabora, koji padaju naizmjence tako da sredina 
jednog nabora iz prvog reda pada na rub nabora u drugom redu. Sva 
tri flanela se iza svakog šava okreću prema slici 3. 

Na taj način dobijemo obrazinu po prilici sa 25 nabora. Sada 
treba te nabore napuniti ugljenom. Nabore treba na jednom kraju sa- 
šiti, a sam kroj treba udesiti da se može iz njega sašiti forma. maske. 

Prema priloženoj slici 4 treba najprije flanele urezati na liniji AB 
i CD ito 44% em duboko; ovaj rez pokazuje priložena, slika. Zatim se 
načini izrezak na liniji EF po prilici 2 cm u dubinu. Zatim se na mašini 
sašiju kanali i to na crti GH, IK i LM i to tako da šav ide po prilici 
14 cm od ruba. Da se ne bi taj rub čupao, treba ga osigurati na taj 
način, da se podrubi. Nakon toga treba sašiti ono što se urezalo (AB 
i CD) i dati formu toj maski. To se čini na taj način, da se GH i IK 
spoji i sašiju rukom i to tako da IK prelazi 2 cm preko GH. Kod toga 
treba paziti da se tom prilikom ne sašiju i nabori na tom mjestu; 
treba dakle šivati samo one slojeve zajedno, koji se dotiču, a ne šivati 
preko svih slojeva. 

Na mjestu gdje je maska sada spojena stavlja se kao obrub traka 
flanela, koja je široka 3 cm a koja se također prešije u jedan nabor, 
koji će se napuniti ugljenom. 

Nakon toga se rukom sašiju iznutra otvori među tačkama B i D. 
I tom prilikom treba paziti da se ne zatvore. nabori na tom mjestu. 


1em 


sredi nja 


h 
velika | maska 


SI. 3. Gornja polovina slike prika- 
zuje, kako se šivaju tri sloja flanela; 
brojevi 1, 2 i 3 označuju prvi, drugi 
i treći flanel. Donja polovina prika- 
Pe : zuje šavi gornjih dviju i doljnjih 
SI. 2. Krojevi za provizornu dviju flanela; šavovi gornjih flanela 
masku: za malo, veliko i povučeni su čitavom linijom, dok 

srednje lice. donji flaneli imadu označene šavi 
isprekidanom linijom. Najdonja sli- 
ka prikazuje presjek kroz sašivene 

flanele. 


Nakon toga napune se nabori ugljenom. Za taj posao treba kovi- 
nast emajliran lijevak s cijevi, koja je dugačka oko 20 cm, a imađe 
promjer 0,7 cm. Gornji otvor lijevka treba da imade neki poklopac da 
ne bi ugljena zrnca ispadala napolje, ako se lijevak nagne ili trese. 

Nakon toga napuni se lijevak zrncima ugljena; ugljenu prašinu 
treba izbaciti. Tada se stavlja lijevak redom u sve nabore i to što 
dublje, a kod toga se trese tako, da zrnca što dublje i što temeljitije 
ispune te nabore. Kada su svi nabori napunjeni ugljenom, sašiju se 
otvori tih nabora i to po prilici 1 cm od ruba. Taj šav pojačava se bilo 
kakvim elastičnim ljepilom (na pr. kaučukovim mlijekom, lateks ili 
leukoplastom, elastičnom vrpcom itd.). 

Iza toga. treba pričvrstiti na masku vrpcu, koja će masku učvr- 
stiti na glavi. Uzima se elastična vrpca po prilici 2 cm široka, a duga 

oko 55 cm. Jedan kraj te vrpce ušije se na lijevom rubu u sredini 
maske. U sredini desnog ruba maske ušije se obručić kroz koji se pro- 
vuče elastična vrpca, a zatim se drugi kraj ve vrpce ušije u šnalu, koja 
je pomična, tako da se može na taj način vrpca regulirati prema veli- 
čini glave. 


Sl. 4. Lijeva slika pokazuje kako se forma za masku urezuje i opšiva; 
desno je već izrađen oblik maske. 


I. Tam poni natopljeni tvarima, koje neutraliziraju. 

Za ove tampone najbolja je gaza, koja se upotrebljava u medicini 
za rane. No može se uzeti svako rijetko tkano platno; dobro je i staro 
isparano platno: što je rjeđe, to je i bolje. Ako se uzme gaza, onda se 
uzima 6 metara te gaze. Gaza se namata na komad lima, koji je 
širok 19 cm. Kad omotamo svih 6 metara gaze oko lima, dobit ćemo po 
prilici 30 slojeva te gaze. Nakon toga izvadi se lim i iza toga se kroje 
iz ove složene gaze tamponi. Veličinu i oblik tih tampona prikazuje 
nam donja slika. Nakon što se izrezao kroj, sašije se taj kroj po liniji 
AB, a zatim duž linije CD i EF. Istovremeno se na tačkama CiE prišiju 
dvije pamučne vrpce, kojima će se tampon privezati na glavu. Iza toga 
sašije se CA sa AG, a EB sa BH. Na taj način dobijemo vrećicu, čije 
.je dno AB uže od otvora između CG i EH, kako to pokazuje slika 5. 

Prije nego što stavimo taj tampon na nos i usta, treba da ga 
natopimo u tekućini, koja neutralizira otrov. Dobar rastvor za tu svrhu 
je ovaj: 

vode 100 grama, 

glicerina 80 grama, 

natrijevog tiosulfata 40 grama, 

urotropina 40 grama. 

Natrijev tiosulfat i urotropin (koji se inače zove heksametilen- 

tetramin, te je pod ovim nazivom jeftiniji), mogu se nabaviti u svakoj 
apoteci. Sve ovo gornje pomiješa se u hladnoj vodi i glicerinu — i čuva 
u zatvorenoj boci za slučaj potrebe. 
' Prije upotrebe nalije se taj rastvor u tanjur i namoče se u nj 
tamponi. Ti tamponi drže se u tom rastvoru po prilici 5 minuta, nakon 
čega se suvišna tekućina istisne. Tampon je ispravan, kad se iz njega. 
ne može više istisnuti tekućina. Preostala i istisnuta tekućina spremi 
se opet natrag u bocu do daljnje potrebe. 

Iza napadaja takav tampon treba oprati u vodi, osušiti i kađ: 
nastupi potreba, ponovno ga navlažiti neutralizirajućom tekućinom. 


II. Boce napunjene vrtnom zemljomili tresetom. 


Da bi takva boca mogla nadomjestiti masku, potrebno je da joj. 
skinemo dno. 

SL 5. Gaza (tkanina) 
namotana na = pločicu 


lima. 


Oblik kroja za tampon. 


Gdje treba ušiti vrpce. 


Tampon 
upotrebu. 


spreman za 

Za našu svrhu najbolje služe boce od pola litre i to iz tankog 
stakla. 
“4. Mjesto, gdje će se otkinuti dno, treba da se na boci nacrta pomoću 
pera kako pokazuje priložena slika. Pero se drži čvrsto jednom rukom, 


a drugom rukom okreće se boca tako, da pero na njoj ostavlja svoj 


trag. Dno se otkine po prilici 2 cm od ruba. 
Liniju, koju je povuklo na boci pero, može da povuče i staklore- 


“zački dijamant ili rub oštre pile. Zatim se načini iz deblje: željezne 
žice polukrug, koji zahvata polovicu boce. Donji dio te žice stavi se 


u drveni držak ili se omota krpom. Nakon toga se žica užari i ovako 
užarena pritisne na liniju koju smo označili u blizini dna. Tom užare- 
nom žicom obiđe se brzo čitava linija na boci nekoliko puta, dok staklo 
na tom mjestu ne pukne. Ukoliko re pukne staklo na cijeloj liniji, užari 
se žica ponovno i pritisne kao prvi puta (sl. 6). 


marke 
Nb== 


ak E. 


Sl. 6. Lijevo stoji boca koja se pritisne na pero, koje je položeno na 
knjigu. Boca se pritisne na pero i okreće. Na taj način dobije se linija 
gdje će se dno boce otsjeći. — Lijevo dolje prikazana je zaokružena 
željezna žica s drškom, koja se užari i pritisne na nacrtanu liniju na boci. 


Kad otpadne dno, onda je rub boce oštar pa bi mogao čovjek da 
se ozlijedi. Ovaj oštri rub treba otpiliti na staklenom papiru (šmirgl- 
papir). Najbolje je da se takav papir poprska terpentinom, a boca 
postavi na nj i kod toga vrti u krugu, nakon čega se oštri bridovi 
izjednače. 

Crtež slike 7 pokazuje na koji način se puni ova boca. 

Za punjenje boce treba prije svega načiniti dva prstena, koji se 
stavljaju u bocu. Ti prsteni mogu se načiniti na taj način, da se savine 
arak papira u vrpcu široku po prilici 1 cm. Jedna strana te papirnate 
vrpce namaže. se stolarskim ljepilom, a zatim se namazana strana stavi 
na stijenku boce i prilijepi poput prstena na dva mjesta u boci i to: 
na donjem otvoru boce kao i pred onim mjestom gdje počinje boca da 
se sužuje. Taj papirnati prsten može da se izreže i iz debele ljepenke 


. (kartona) i to tako da se uzme nekoliko slojeva te ljepenke. Debljina 


papirnatog prstena treba da iznosi po prilici % cm. 

Na ovaj prsten stavlja se metalna mrežica, bilo željezna ili još 
bolje iz mjedi (mesinga). Ta mrežica izreže se u obliku kruga, tako 
da ulazi jedva u bocu, dakle da je dobro pritisnuta uz rub. 

Na mrežicu stavlja se krug izrezanog flanela. Ukoliko nema debljeg 
flanela, upotrebljava se za tu svrhu sloj nečišćene vate (pamuka), 


Zemlja ili treset, koji se upotrebljavaju za punjenje boce ne smiju 
kod gnjetenja stvarati gvalice, niti se lijepiti na ruku. 


Kada smo prema crtežu napunili bocu i stavili u nju sve: što je 
potrebno, boca se zatvara. U tu svrhu namaže se donji rub boce izvana 
stolarskim ljepilom (ili sindetikonom), zatim se pokrije dno boce rijet- 
kom tkaninom (na pr. gazom ili tkaninom od vreće), rubovi te tkanine 
pritisnu se na namazani lijepak, a zatim se nekoliko puta omotaju 
čvrsto špagom. 


Sl 7. Sadržaj boce, koja štiti od otrovnih plinova. 


Treba paziti da se zemlja odnosno treset previše ne nagura i ne 
stisne u boci, jer je onda disanje kroz bocu teško. U tom slučaju treba 
skinuti donju vrećicu i flanel, bocu otvoriti, sadržaj rastepsti i ponovno 
rahlo naslagati u nju. 

